ROMÂNIA

JUDEŢUL SUCEAVA

PRIMÃRIA MUNICIPIULUI CÂMPULUNG MOLDOVENESC

DIRECŢIA TEHNICĂ ŞI URBANISM

RAPORT DE SPECIALITATE

la proiectul de hotărâre privind aprobarea Regulamentului de organizare și funcționare a 
Comisiei de Acord Unic a Municipiului Câmpulung Moldovenesc

INIŢIATOR PROIECT DE HOTÃRÂRE: Primar, Negură Mihăiţă
Prin proiectul de hotărâre supus analizei se propune aprobarea Regulamentului de organizare și funcționare a Comisiei de Acord Unic a Municipiului Câmpulung Moldovenesc, în vederea punerii în aplicare a prevederilor Legii nr. 169/2026 privind Codul amenajării teritoriului, urbanismului și construcțiilor.

Noul cadru legislativ aduce modificări importante în ceea ce privește procedura de autorizare a executării lucrărilor de construcții, inclusiv sub aspectul modalității de obținere a avizelor și acordurilor solicitate prin certificatul de urbanism.

Potrivit prevederilor art. 305 alin. (1) din Cod, autoritățile administrației publice de la nivelul municipiilor au obligația organizării, în cadrul structurii de specialitate conduse de arhitectul-șef, a Comisiei de Acord Unic.
Comisia de Acord Unic are rolul de a facilita și coordona procesul de obținere a avizelor și acordurilor necesare autorizării, în situația în care solicitantul optează pentru utilizarea acestei proceduri. Astfel, deși organizarea Comisiei este obligatorie pentru municipiu, utilizarea acesteia este opțională pentru solicitant, acesta având posibilitatea, în condițiile Codului, de a obține avizele și acordurile prin intermediul Comisiei sau direct de la entitățile emitente.

Potrivit art. 307 din Cod, din Comisia de Acord Unic fac parte specialiști din structura proprie a autorității administrației publice locale, reprezentanți ai societăților care administrează și/sau furnizează utilitățile urbane, reprezentanți ai serviciilor publice deconcentrate în domeniile prevăzute de lege, precum și reprezentanți ai altor instituții emitente de avize și acorduri relevante, după caz.

La nivelul Municipiului Câmpulung Moldovenesc, secretariatul Comisiei va fi asigurat de Compartimentul Planificare Urbană și Autorizații din cadrul Direcției Tehnice și Urbanism.

Comisia are caracter permanent și își desfășoară activitatea, de regulă, prin procedură electronică, asigurând transmiterea documentațiilor către entitățile avizatoare, corelarea condițiilor tehnice atunci când este necesar și emiterea acordului unic, în condițiile prevăzute de Cod.

Fiecare entitate avizatoare își păstrează competența legală proprie și răspunderea pentru avizul sau acordul emis, Comisia de Acord Unic având rolul de a asigura cadrul de cooperare și coordonare a procesului de avizare.

Conform art. 307 alin. (1) din Cod, organizarea și funcționarea Comisiei de Acord Unic, precum și cooperarea/colaborarea acesteia cu emitenții avizelor și acordurilor se stabilesc prin regulament de organizare și funcționare aprobat de autoritatea administrației publice locale și pe bază de protocoale încheiate cu emitenții de avize și acorduri.
În acest sens, regulamentul supus aprobării stabilește cadrul de organizare și funcționare a Comisiei, componența acesteia, atribuțiile secretariatului, regulile generale privind derularea procedurii și emiterea acordului unic, precum și modalitatea de colaborare cu entitățile avizatoare. Modelul protocolului de colaborare este prevăzut ca anexă la regulament.

Având în vedere obligațiile instituite prin Legea nr. 169/2026 și necesitatea asigurării cadrului organizatoric necesar funcționării Comisiei de Acord Unic la nivelul Municipiului Câmpulung Moldovenesc, propunem aprobarea proiectului de hotărâre în forma prezentată.
Argumentele aduse de inițiator sunt reale și pertinente.

